গো-রক্ষার নামে বিজেপি এবং আরএসএস রাজ্যে দাঙ্গা বাধানোর ষড়যন্ত্র করছে বলে ২১ জুলাইয়ের সমাবেশ মঞ্চ থেকেই সরব হয়েছিলেন মমতা বন্দ্যোপাধ্যায়। কংগ্রেস, সিপিএমকে উপেক্ষা করে সরাসরি নরেন্দ্র মোদী এবং বিজেপি-র বিরুদ্ধেই সরব হয়েছিলেন তৃণমূল নেত্রী। এবার বিজেপি-র উপরে আরও চাপ বাড়াতে মোদীর রাজ্য গুজরাতে দলিতদের উপরে অত্যাচার কাণ্ডে দলীয় সাংসদদের পাঠাচ্ছে তৃণমূল।
গুজরাতের উনাতে গো-রক্ষক বাহিনীর হাতে দলিতদের অত্যাচারের ইস্যুতে গত কয়েকদিন ধরেই উত্তপ্ত জাতীয় রাজনীতি। অভিযোগ, মৃত গরুর চামড়া ছাড়ানোর অপরাধে একটি দলিত পরিবারের সাত সদস্যকে কয়েকদিন আগে বেধড়ক মারধর করে আরএসএসের মদতপুষ্ট গো-রক্ষা বাহিনীর সদস্যরা। এই ঘটনার প্রতিবাদে গুজরাতে পাল্টা প্রতিবাদে নেমেছেন দলিতরা। গুজরাতের বিভিন্ন এলাকায় হিংসা ছড়িয়েছে। এ ছাড়াও ঘটনার প্রতিবাদে দলিত সম্প্রদায়ের একজন আত্মহত্যাও করেছেন, আত্মহত্যার চেষ্টা করেছেন একাধিক বিক্ষোভকারী। হিংসা থামাতে গিয়ে মৃত্যু হয়েছে এক পুলিশকর্মীর। ঘটনার সিআইডি তদন্তের নির্দেশ দিয়েছে গুজরাত সরকার। নরেন্দ্র মোদী-সহ বিজেপিকে কোণঠাসা করতে আসরে নেমেছেন রাহুল গাঁধী, অরবিন্দ কেজরিওয়ালরা। পিছিয়ে থাকতে চান না মমতাও। তাই সংসদে এই ঘটনার প্রতিবাদে সরব হয়ে থেমে না থেকে উনাতে নিজেদের তিন দলীয় সাংসদকে পাঠাচ্ছে তৃণমূল। রাজ্যসভার সাংসদ ডেরেক ও’ব্রায়েন ছাড়াও এই দলে রয়েছেন লোকসভার দুই সাংসদ কাকলি ঘোষ দস্তিদার এবং প্রতিমা মণ্ডল। ডেরেক নিজেই একথা জানিয়েছেন। বাস্তব পরিস্থিতি খতিয়ে দেখতেই তৃণমূলের সাংসদরা ঘটনাস্থলে যাচ্ছেন বলে দাবি করা হয়েছে।
গোটা দেশের অধিকাংশ জায়গার মতোই এ রাজ্যেও গরু রক্ষাকে বিজেপি অন্যতম ইস্যু করে তুলতে চাইছে। মুখ্যমন্ত্রী কোনওভাবেই বিজেপি-কে সেই জায়গা দিতে চান না। তাই একদিকে যেমন গরু পাচারের বিরুদ্ধে প্রশাসনকে সক্রিয় হওয়ার নির্দেশ দিয়েছেন, একই সঙ্গে বিজেপি-র এই মেরুকরণের রাজনীতিকে আসলে রাজ্যে সাম্প্রদায়িক দাঙ্গা বাধানোর ষড়যন্ত্র বলে পাল্টা আক্রমণে গিয়েছেন মমতা বন্দ্যোপাধ্যায়। বিজেপি-র উপরে চাপ আরও বাড়াতেই তৃণমূলের গুজরাতে সাংসদ পাঠানোর কৌশল বলে মনে করছে রাজনৈতিক মহল।